google/wiki40b huggingface dataset:
Harilik muguljuur

Kasvukohad

Harilik muguljuur kasvab lubjarikka mulla ja madala taimestikuga niisketes või paraniisketes rannaniitudel, hõredates loopealsetes kadastikes ning allika- ja madalsoodes.

Levik Eestis

Ta on ainus muguljuure perekonda kuuluv Eestis kasvav liik. Keskkonnaregistri andmetel on praegu hariliku muguljuure kasvukohti teada Harju-, Hiiu-, Lääne-, Saare-, Pärnu- ja Tartumaalt. Varasematest andmetest on teada, et teda on leitud kasvamas ka Viru-, Jõgeva-, Valga- ja Võrumaalt. Harilik muguljuur on Eestis II kategooria looduskaitse all olev liik.

Botaanilised tunnused

Harilik muguljuur kasvab tavaliselt 10–20 cm kõrguseks. Taime rohekaskollased meelõhnalised õied on koondunud saledasse õisikusse. Taimel on kaks (harvem kolm) varre alusele kinnituvat umbes 5 cm pikkust süstjast lehte.

Paljunemine

Harilik muguljuur õitseb juuni keskpaigast juuli keskpaigani. Tolmeldajateks on väiksed (kuni 2 mm pikkused) putukad – kärbsed, herilased, sääsed ja mardikad.
Aleksei Kossõgin

Aleksei Kossõgin (vene Алексей Николаевич Косыгин; 21. veebruar (vkj 8. veebruar) 1904 Peterburi – 18. detsember 1980 Moskva) oli Nõukogude Liidu riigitegelane.
Aleksei Kossõgin oli pärit töölisperekonnast. 15-aastaselt astus ta vabatahtlikult Punaarmeesse ja osales Vene kodusõjas. 1921–1924 õppis ta Peterburi Kooperatsioonitehnikumis. 1924–1930 töötas ta kooperatsioonisüsteemis Siberis. 1930–1935 õppis Kossõgin Kirovi-nimelises Leningradi Tekstiiliinstituudis. Pärast instituudi lõpetamist töötas Leningradis tekstiilivabrikus meistri ja tsehhijuhatajana. 1937. aastal sai ta ketrus- ja kudumisvabriku Oktjabrskaja direktoriks. 1938. aastal töötas ta ÜK(b)P Leningradi Oblastikomitee tööstuse ja transpordi osakonna juhatajana ja Leningradi Linna Töörahva Saadikute Nõukogu Täitevkomitee esimehena. 1939. aasta jaanuaris määrati ta NSV Liidu tekstiilitööstuse rahvakomissariks. 1940. aasta aprillist kuni 1946. aasta märtsini oli Kossõgin NSV Liidu Rahvakomissaride Nõukogu aseesimees (samaaegselt 1943–1946 Vene SFNV Rahvakomissaride Nõukogu esimees).
19. märtsil 1946 määrati Aleksei Kossõgin NSV Liidu Ministrite Nõukogu esimeheks, sellele ametikohale jäi ta kuni 1960. aastani. Lisaks oli ta 1948. aasta veebruarist kuni juulini Nõukogude Liidu rahandusminister ja 1948–1953 Nõukogude Liidu kergetööstuse minister. 1953–1955 oli ta Nõukogude Liidu laiatarbekaupade tööstuse minister. 1957. aastal määrati ta Nõukogude Liidu Riikliku Plaanikomitee esimehe esimeseks asetäitjaks. 1959–1960 oli ta Nõukogude Liidu Riikliku Plaanikomitee esimees.
Alates 4. maist 1960 oli Aleksei Kossõgin Nõukogude Liidu Ministrite Nõukogu esimehe esimene asetäitja ja 15. oktoobrist 1964 kuni 23. oktoobrini 1980 Nõukogude Liidu Ministrite Nõukogu esimees. Kossõgin algatas 1965. aasta majandusreformi, mis on tuntud ka kui "Kossõgini reform". Esialgu edenes nõukogude majandus suhteliselt hästi. Kaheksas viisaastak (1966–1970) osutus kõige edukamaks nõukogude ajaloos ja mõned isikud kutsusid seda "kuldseks". Kuid pika Brežnevi aja jooksul kõik need reformid – kuigi neid keegi ametlikult ei tühistanud – kaotasid tähtsuse ja lõpuks lakkasid avaldamast nõukogude elule üldse mingisugust mõju.
Ta oli alates 1939. aastast Nõukogude Liidu Kommunistliku Partei Keskkomitee liige. Nõukogude Liidu Kommunistliku Partei Keskkomitee Poliitbüroo (1952–1966 kandis presiidiumi nimetust) liikmekandidaat oli ta 1946–1948, 1952–1953 ja 1957–1960, liige 1948–1952 ja 1960–1980. 
Külastas suvel 1978 mitteametliku visiidiga toonast Eesti NSV-d.
Kindral Kurvits

Kirjeldus

Laeva ehitus ja merekindlus võimaldab pääste- ja reostustõrjetöid teha rasketes ilmastikutingimustes ja ka jääoludes. Samuti suudab laev liikuda keemiaõnnetuse piirkonnas. Reostuse kogumise võime on 200 m³/h, reostustank 100 m³, avamere-õlitõrjepoomi pikkus on 200 m. Liigendkraana tööraadius on 17,5 m ja tõstejõud 3,2 t. Laeval on 2 paati: RIB kiirpaat otsingu- ja päästetöödeks ning alumiiniumist tööpaat.
Sõjaolukorraks on võimalik paigaldada laevale enesekaitseks mõned pardarelvad.

Ajalugu

Mitmeotstarbeline reostustõrjelaev Kindral Kurvits telliti 2010. aastal ja see valmis 2012. aastal Soomes. Laevakere valmistas alltöövõtjana Riia Laevatehas. Laeva maksumus oli 33 miljonit eurot, millest 28 miljonit tuli Euroopa Liidu toetusest. See sai nime Eesti piirivalve ülema Ants Kurvitsa järgi. Laeva ristiema on Evelin Ilves.
24.-25. septembril 2012 osales PVL-101 Kindral Kurvits Aegna saare juures madalikule sattunud tankeri Kyeema Spirit päästeoperatsioonis.
9. märtsil 2014 kell 9.42 sõitis laev Soome lahel patrullsõidu ajal Vaindloo saare juures koordinaatidel 59º 49΄,5 N ja 026°21΄,0 E üle merekaartidel tähistamata madaliku ehk kivihunniku. Peatati sõukruvid (automaatika oli parema sõukruvi pöörlemise juba välja lülitanud) ja jäädi triivi. Kui prooviti sõukruvid uuesti pöörlema panna, parema parda asimuutkäitur ei reageerinud. Vasaku sõukruviga probleeme ei olnud ja saanud kaldalt loa, suunduti Tallinna Piirivalvesadamasse. Tuukriülevaatus tuvastas parempoolses asimuutkäituris 2 kivi, sõukruvide labaotste vigastusi, suures ulatuses kiilu ja põhjaplaadistuse kraapejälgi ning kraapejälgi ka kimmiplaadistusel.  Pärast dokkimist ja remonti jätkas laev teenistust.
Braan

Braan ehk  p-braan (sõnast "membraan") on stringiteoorias  (M-teoorias) ja sellega seotud teooriates (näiteks supergravitatsiooniteoorias) hüpoteetiline füüsikaline objekt, mille mõõde p on väiksem kui selle ruumi mõõde, kus ta paikneb. 
Nimetuse võttis kasutusele Michael Duff koos kaasautoritega 1988. aastal avaldatud publikatsioonis 
Braanid on punktosakese üldistus. Nende liikumisvõrrandid vastavad kvantmehaanikale. Braanidel on mass, samuti võib neil olla muid omadusi, nagu näiteks laeng.
Punktosake on 0-braan,  string on 1-braan, membraan on 2-braan, instanton on (−1)-braan.
Braanid paigutatakse d-mõõtmelisse ruumi. Supersümmeetrilise stringiteooria järgi d=10 (9 ruumimõõdet ja ajamõõde). Kaluza-Kleini kompaktifikatsioon redutseerib peale d ka p-d, nii et efektiivne teooria tegeleb braanidega, mille mõõde on väiksem. 
Braanide üks erijuht on D-braanid ehk Dp-braanid  (D Dirichlet' järgi).

Tähtsus

Braane vaadeldi täpsemalt, kui 1990ndatel ühtsustati viis stringiteooriat (I tüüpi stringiteooria), IIA tüüpi stringiteooria, IIB tüüpi stringiteooria ning heterootilised stringiteooriad E8 ja SO(32) ning supergravitatsiooniteooria M-teooriaks, käsitades stringiteooriaid ja supergravitatsiooni M-teooria piirjuhtudena väikese vastastikmõjukonstandi korral. 
Gary Horowitz ja Andrew Strominger tegid kindlaks, et ka suurema mõõtmega objektil saab olla sündmuste horisont nagu mustal augul. Joseph Polchinski II tüüpi superstrngiteooriaid, mis on laiendatud lahtiste stringidega.  Kui anda lahtistele stringidele p+1-mõõtmelises ruumis Neumanni ääretingimused (tuletis on otspunktides null) ning 9–p ülejäänud mõõtmes Dirichlet' ääretingimused (väljatugevus on otspunktides null), siis liiguvad otspunktid p-mõõtmelistel objektidel D-braanidel.
Integratsiooni Sihtasutus

Asutamine

Sihtasutus loodi 31. märtsil 1998 ning siis kandis see nime Mitte-eestlaste Integratsiooni Sihtasutus (lühend MEIS). 2008. aasta kevadest 2009. aasta lõpuni kandis asutus nime Integratsiooni Sihtasutus ning 1. jaanuaril 2010 ühines Eesti Migratsioonifondiga, mis asutati 10.06.1992. Ühendatud asutus hakkas kandma nime Integratsiooni ja Migratsiooni Sihtasutus Meie Inimesed (MISA). Alates 15. märtsist 2017 on organisatsiooni nimi Integratsiooni Sihtasutus.

Struktuur

Sihtasutuse tegevust kavandab nõukogu ning sihtasutust juhib juhatus. Sihtasutusel on kuus allüksust.

Arenduskeskus

Arenduskeskuse valdkonnajuhid aitavad kaasa lõimumiskava mõjueesmärkide saavutamisele ja vastutavad sihtasutuse tegevuste elluviimise eest.

Nõustamiskeskus

Nõustamiskeskuse nõustajad tagavad lõimimisalase info kättesaadavuse vähelõimunud Eesti püsielanikele ja uussisserändajatele, pakkudes soovijatele vastavasisulist nõustamisteenust. 

Rakenduskeskus

Rakenduskeskuse koordinaatorid vastutavad Integratsiooni Sihtasutuse hangete, projektikonkursside ja taotlusvoorude ettevalmistamise, läbiviimise ning rahastamisejärgse seire ja aruandluse eest.

Tugiüksus

Tugiüksuse töötajad tegelevad kogu sihtasutuse üldjuhtimisega, sh raamatupidamise, infotehnoloogia haldamise, dokumendihalduse, personalitöö, andmetöötluse, kommunikatsioonitegevuste ja muude haldusküsimustega.

Tallinna eesti keele maja

Tallinna eesti keele maja pakub mitmesuguseid eesti keele õppimise võimalusi.

Narva eesti keele maja

Narva eesti keele maja pakub mitmesuguseid eesti keele õppimise võimalusi.
Svea õuekohus

Svea õuekohus on Rootsi vanim õuekohus.
Svea õuekohtu asutas 1614 Rootsi kuningas Gustav II Adolf ja see oli ainus õuekohus Rootsis kuni Turu õuekohtu loomiseni 1623 Rootsile kuulunud Soome Suurvürstkonnas. Hiljem loodi Rootsile kuulunud aladel veel Tartu õuekohus (1630), Göta õuekohus (1634) Jönköpingis ja Vaasa õuekohus (1775). Õuekohtud olid kõrgeimad kohtud kuni riigikohtu loomiseni 1789.
Tänapäeval on Svea õuekohus üks kuuest teise astme kohtust Rootsis, mille alla kuuluvad Stockholmi, Uppsala, Södermanlandi, Gotlandi, Västmanlandi ja Dalarna lään.
Alates 2008. aastast on õuekohtu presidendiks endine riigiprokurör Fredrik Wersäll.
Svea õuekohus asub alates 1756 Stockholmi vanalinnas Riddarholmeni saarel.
Sõjahaudade kaitse seadus

Sõjahaudade kaitse seadus (lühend SHKS) on Eesti territooriumil peetud sõjategevuses hukkunud isikute säilmete kaitse, austamise ja väärika kohtlemise tagamiseks kehtestatud seadus.
Seadus võeti vastu Riigikogu poolt 10. jaanuaril 2007. a ning kuulutati Vabariigi Presidendi poolt välja 11. jaanuaril samal aastal.
Eelnõu algatajate hinnangul pidi seadus looma juriidilise aluse Tõnismäe pronkssõduri teisaldamiseks.
Tavid Kiljako

Isiklikku

Tema tütar on geograaf Elve Ojavere.
Eesti Metodisti Kirik

Eesti Metodisti Kirik (lühend EMK) on metodisti kiriku organisatsioon Eestis. 
EMK Ühinenud Metodisti Kiriku Põhja-Euroopa Keskkonverentsi liige.
EMK piiskop on Christian Alsted ja EMK superintendent on Robert Tšerenkov. 
Eesti Metodisti Kirikusse kuulub 28 kogudust, millel on kokku umbes 1800 liiget.
Merike Pau

Maie-Merike Pau (24. jaanuar 1941 Viljandi – 14. märts 2008) oli eesti tõlkija.
Ta on tõlkinud ilukirjandust peamiselt gruusia, aga ka itaalia, inglise ja vene keelest.
Loomuliku keele töötlus

Loomuliku keele töötlus (Natural language processing, NLP) on arvutiteaduse, tehisintellekti ja arvutilingvistika ühisosa, mis keskendub inimese ja arvuti vahelisele suhtlusele.

Ajalugu

Aastal 1950 avaldas Alan Turing artikli "Computing Machinery and Intelligence" ("Arvutustehnika ja mõistus"), milles kirjeldas arvuti intellektile hinnangut andvat Turingi testi.
Esimene masintõlke eksperiment toimus aastal 1954, mil masin tõlkis automaatselt üle kuuekümne venekeelse lause inglise keelde. Eksperiment sai nimeks "Georgetowni eksperiment" (inglise keeles Georgetown-IBM experiment). Selle autorid väitsid, et masintõlke probleemid lahendatakse lähima kolme-viie aasta jooksul, kuid tegelikult liiguti edasi tunduvalt aeglasemalt. Aastal 1966 avaldati ALPAC-i aruanne, milles tõdeti, et kümne aasta pikkune uurimistöö ei ole andnud oodatud tulemusi. Selles aruandes esitatud seisukohtade tõttu vähendas Ameerika Ühendriikide valitsus järsult masintõlke rahastamist.
Suurem osa loomuliku keele süsteemidest põhines esialgu käsitsi kirjutatud reeglitel. 1980ndate alguses võeti kasutusele statistiline masintõlge ja hakati looma keelekorpuseid.
Tänapäeval kasutatakse juhendamata või osaliselt juhendatud masinõppe algoritme.
Lima ülikool

Lima ülikool (hispaania keeles Universidad de Lima) on eraülikool Peruus Limas.
Ülikool asutati 1962.
Ülikoolis õpib üle 13 000 üliõpilase (2009).
Bartholomew' maakond

Ajalugu

Maakond moodustati 8. jaanuaril 1821.
2014. aasta Ukraina revolutsioon

Nimetus

Ukrainas on tavaks nimetada 2014. aasta revolutsiooni Väärikuse revolutsiooniks (Революція гідності).

Põhjused

Spontaansed protestid algasid 2013. aasta novembris Kiievis pärast seda, kui valitsus peatas ettevalmistused assotsiatsioonilepingu ja vabakaubanduslepingu allakirjutamiseks Euroopa Liiduga. Protestijad nõudsid valitsuse tagasiastumist, umbusaldushääletust president Viktor Janukovõtšile ja ennetähtaegseid valimisi. Protestijad nägid Euroopa Liiduga lõimumises lahendust kõrgele tasemele tõusnud korruptsioonile ja riigi nõrkadele institutsioonidele.

Euromaidan

2013. aasta novembris alanud Euromaidani meeleavaldajad ei läinud 2014. aastal laiali ning moodustasid Iseseisvuse väljakule alalise laagri. 2014. aasta jaanuaris toimusid meeleavaldajate vägivaldsed kokkupõrked Ukraina miilitsa ja sisevägedega.

2014. aasta veebruar

18. veebruaril 2014 andis Ukraina miilits meeleavaldajatele korralduse laiali minna. Protestijad korraldust ei täitnud ning laagri laialiajamise käigus algasid protestijate ja miilitsa vahel vägivaldsed kokkupõrked. Riigi president Viktor Janukovõtš evakueeriti ööl vastu 23. veebruari Venemaa Föderatsiooni Relvajõudude helikopteritega Krimmi, kust suundus hiljem Venemaale. Ülemraada valis presidendi kohusetäitjaks Oleksandr Turtšõnovi ning moodustas üleminekuvalitsuse.

Inimkaotused

Tervishoiuministeeriumi teatel sai 106 inimest surma ja 1811 vigastada. Vabatahtlike meedikute hinnangul sai surma või jäi kadunuks umbes 780 inimest.

Teiste riikide reaktsioonid

Venemaa ei tunnustanud suveräänse naaberriigi valitsemiskorralduses aset leidnud muudatusi, nimetas toimunut coup d’etat’ks, taganes ühepoolselt endale võetud kahe- ja mitmepoolsetest kohustustest (sealhulgas 1994. aasta Budapesti memorandumiga võetud kohustustest), annekteeris 2014. aasta märtsis Krimmi ning suunas seejärel tähelepanu Ukraina lõuna- ja kaguosale.

Tagajärjed

Väärikuse revolutsioonile järgnesid Euroopaga lõimumist pooldava Petro Porošenko võit presidendivalimistel, dekommuniseerimine, lustratsioon ja suurem võitlus korruptsiooniga.
Paadrema

Paadrema vald

Kuni 1939. aastani oli Paadrema eraldi vald. 1. aprillil 1939 liideti Paadrema vald Varbla vallaga. Sel ajal elas vallas 1216 elanikku. Valdade liitumise käigus liideti enne Paadrema valda kuulunud Tuhu küla Lihula vallaga.
Valla keskuses Hallivannis asusid vallamaja (praegu kasutusel elumajana), rahvamaja (1920. aastal ümber ehitatud magasiaidast), Paadrema algkool, konstaablijaoskond, postiasutus ja abimetsaülema punkt.

Paadrema algkool

1858. aastal asutati Paadrema valla kool.
Esimese Eesti vabariigi ajal õppis koolis ligikaudu 140 last.
1908. aastal valmis kooli hoone Hallivannis.
1976–1981 oli algkool suletud, seejärel töötas kuni 2002. aastani, mil suleti taas õpilaste vähesuse tõttu. 
Nüüd tegutseb algkooli majas Paadrema külaselts.
Staatikaga määratavad ülesanded

Staatikaga määratavad ülesanded on tugevusõpetuse ülesanded, mis on lahendatavad tasakaaluvõrrandite abil.
Temperatuuri muutumisel staatikaga määratavad konstruktsioonid deformeeruvad, kuid seejuures ei teki sisejõude. Staatikaga määramatute konstruktsioonide temperatuuri muutumisega kaasneb sisejõudude teke.

Staatikaga määratav skeem

Juhul, kui staatikaga määratavas ülesandes esineb arvutusskeem, võib seda nimetada staatikaga määratavaks skeemiks.
Paul Cole (muusik)

Paul Cole on USA päritolu Eesti muusik.
Sügisel 2005 esines ta Eestis, sealhulgas 11. novembril üritusel "Operatsioon B" Von Krahli Teatris ansambliga The Great Outdoors. Teda tutvustati nii: "Paul Cole on angloameerika popstaar Texase avarustest, kes resideerib pärast suurt tormi ja üleujutust ajutiselt Maarjamaal, et koguda rahalisi vahendeid perekonna rikkuse aluseks olevate Mehhiko lahe puurtornide taastamiseks. "Staar" esitab kõikvõimalikke nägemusi näotust liftimuusikast kuni kõige levinumate popklišeedeni. Sinna vahele jääb aga midagi niisugust, millest on võimatu rääkida."
Veebilehel 7161.com esitatud tutvustuse järgi "elab ta praegu Eestis, Euroopa maksuparadiisis, et saada täit kasu oma autoritasudest". 2009. aastast mängib ta kvartetis Paul Cole & The Great Outdoors.

Hinnangud

Muusik Andres Lõo ütleb festivali "Operatsioon B" arvustuses: "kummardan Paul Cole & The Great Outdoorsi sümpaatse ja eneseiroonilise kotkaroki ees".
Plaati "Bad Paintings" iseloomustab saidi rada7.ee kriitik Dunkelheit järgnevalt: "üks atmosfääriline-geneeriline laisk downtempo-lounge-jazz-disco-venimus", mis tähendab "eelkõige minutiteks venitatud sekundeid, äärmise pretensioonituseni lahjendatud poprütme ja nürilt korduvaid hetkeemotsioone".
Teet Järvi

Teet Järvi (sündinud 22. aprillil 1958) on eesti tšellist.
Teet Järvi on lõpetanud Tallinna Muusikakeskkooli Laine Leichteri ja Tallinna konservatooriumi Peeter Paemurru tšelloõpilasena. Ta on täiendanud end Moskvas Natalja Sahhovskaja, Mihhail Homitseri ja Ivan Monighetti juures. 1974. aastal võitis Teet Järvi esikoha rahvusvahelisel noorte tšellistide konkursil Tšehhoslovakkias; ta on võitnud ka vabariikliku (1981) ja Balti vabariikide vahelise (1976) konkursi. Aastail 1982–1990 töötas Teet Järvi Eesti Riikliku Sümfooniaorkestri tšellorühma kontsertmeistrina. Ta on korduvalt esinenud solistina orkestrite ees, mänginud Tallinna Keelpillikvarteti ja Baltic Trio koosseisus paljudes Euroopa maades ja Ameerikas ning andnud soolokontserte endise Nõukogude Liidu linnades ja välismaal. Alates 1993. aastast töötab Teet Järvi Soomes, kus ta mängib Lahti Sümfooniaorkestris ja FINEST keelpillikvartetis ning töötab tšellopedagoogina Lahti muusikakõrgkoolis.
Plaadid: "Estonian Cello" Järvi Teet / Rumessen Vardo
Findeli lennujaam

Findeli lennujaam (IATA: LUX, ICAO: ELLX) on Luksemburgi peamine lennujaam. Lennujaam on Luksemburgi ainus rahvusvaheline lennujaam. Luxairi ja Cargoluxi kodulennujaamaks on Findeli lennujaam.
Jüri Tohver

Jüri Tohver on eesti alpinist. 
Ta on esimesi eesti alpiniste, kes on tõusnud NSV Liidu kõrgeima mäe tippu.

Alpinism

1965. aastal osales ta Pamiiri ekspeditsioonis seitsmetuhandelisele Lenini mäetipule ja tõusis teise rühma koosseisus Ragnar Palmre juhtimisel mäe lõunaküljest selle tippu. Tõusuga lõunast saadi Nõukogude Liidu esivõistlustel 4. koht. Baltikumi alpinistidel oli see tõus esimene ja tunnistati parimaks.
1970. aastal võttis ta osa III Eesti Pamiiri ekspeditsioonist, mille käigus 12 eesti alpinisti tõusid Ilmar Priimetsa juhtimisel Korženevskaja tippu. Tõusjate hulgas oli ka Jüri Tohver. Pärast seda tõusis ta koos 7 kaaslasega Heino Paltseri juhtimisel Kommunismi mäetippu (5B-raskuskategooria). Tõus Kommunismi tippu oli Baltikumis esimene. Aasta lõpul kokkuvõtete tegemisel tunnistati see tõus Baltikumi parimaks.
Kōsuke Nakamura

Koondisekarjäär

Jaapani jalgpallikoondises on ta mänginud 4 mängu.
Luulekassett

Luulekassett on illustreeritud pappkarp, mis sisaldab õhukesi pehmekaanelisi luuleraamatuid (luulevihikuid). 
Eesti kirjandusloos on tuntud 1960ndatel debüteerinud luuletajate "kassetipõlvkond", kelle debüütluulekogud ilmusid luulekassetina.
Eduard Käppa

Eduard Käppa (26. august 1888 Hellenurme vald, Tartumaa – 15. november 1954 Tallinn) oli Eesti purjetaja.
Aastal 1939 ostis ta Haapsalu Hai-klassi jahi ("Haili"). Ta oli Haapsalu Jahtklubi kommodoor.
Letzigrund

Letzigrund on Šveitsis Zürichis asuv jalgpalli- ja kergejõustikustaadion. Nüüdisaegne staadion valmis 2007. aastal, vahetades välja 1925. aastal ehitatud esialgse spordirajatise
Jalgpalli 2008. aasta Euroopa meistrivõistlustel toimus seal kolm alagrupikohtumist.
2014. aastal toimusid seal Euroopa meistrivõistlused kergejõustikus.
Rõngu Eesti Vabadussõjas langenute mälestussammas

Eesti Vabadussõjas langenute mälestussammas Rõngus on Rõngus asuv Eesti Vabadussõjas langenute mälestusmärk, mis avati 30. septembril 1934. Kuju autor oli Aleksander Eller.
Sammas lõhuti Nõukogude okupatsiooni ajal 1940. aasta oktoobris. Saksa okupatsiooni ajal tehti sammas korda ja taasavati 12. oktoobril 1941. Uuesti lõhuti sammas Nõukogude okupatsiooni ajal 1948. aastal.
Samba taastas kujur Villu Jaanisoo ning see taasavati 21. mail 1995.
Kõnnu vald (Kuusalu kihelkond)

Kõnnu vald (Gemeinde Könda) oli vald Kuusalu kihelkonnas Harjumaal.
Vald loodi 1867. aastal.
1939. aasta valdade reformi käigus läksid Kõnnu valla talude nr. A-23, A-57, A-59–A-61, A-63, A-64 ja A-171 lahus-heinamaatükkide ning Kolga metskonna Suru metsandiku kvartaali nr. 66 maa-alad Vohnja valla koosseisu. Ülejäänud valla alad läksid uue Kõnnu valla koosseisu.
Vallas on sündinud riigimees, diplomaat ja sõjaväelane Aleksander Warma, poliitik ja Nõmme linnapea Ludvig Ojaveski, põllumajandusteadlane Aarne Pung, vaimulik Kustav Viise.
2005. aasta Bulgaaria parlamendivalimised

Bulgaaria parlamendi 2005. aasta valimised toimusid 25. juunil.

Valimissüsteem

Bulgaaria parlamendi 240 liiget valitakse võrdeliste valimiste põhimõttel. Parlamendi kohad jagatakse ringkondadesse. Valimistel võivad osaleda valimisliidud, erakonnad ja üksikkandidaadid. Bulgaarias kehtib valimisliitudele ja erakondadele 4% üleriigiline valimiskünnis. Bulgaarias on valimistel kinnised nimekirjad. Valimistel jaotatakse kõik kohad ringkondades, üleriigilisi kompensatsioonimandaate ei ole. Ringkondades jagatakse kohad nende parteide ja valimisliitude vahel, mis ületavad valimiskünnise, üksikkandidaadid saavad valituks, kui nad võidavad ringkonnas vähemalt kvoodi jagu hääli. Ringkondades kasutatakse liht-D'Hondti meetodit.
Viktar Kuprejčyk

Viktar Davydavič Kuprejčyk (valgevene keeles Віктар Давыдавіч Купрэйчык; 3. juuli 1949 Minsk – 22. mai 2017 Minsk) oli valgevene maletaja, rahvusvaheline suurmeister (1980). 
Kuprejčyk lõpetas Valgevene Riikliku Ülikooli. NSV Liidu üliõpilaste malekoondise koosseisus tuli ta kolmel korral üliõpilaste võistkondlikuks maailmameistriks (1968, 1969, 1974). Ta  1977. aastal sai ta FIDE-lt rahvusvahelise meistri nimetuse. Suurmeistriks sai Kuprejčyk 31-aastaselt 1980. aastal. 
Kuprejčyk on kahekordne Valgevene malemeister (1972, 2003). NSV Liidu meistrivõistlustel sai ta parima tulemuse 1977. aastal (5.–7. koht). Ta võitis 1980. aastal Reykjavíkis Reykjavíki rahvusvahelise turniiri ja aastavahetusel 1981/1982 Hastingsis Hastingsi rahvusvahelise turniiri. 
2014. aastal tuli ta Katerínis peetud veteranide maailmameistrivõistlustel U65+ vanuseastmes kolmandaks.
Kuprejčyk osales paljudel maleturniiridel, viimati Minskis kaks nädalat enne oma surma.
Ta oli maletegelase Anastassija Sarokina onu.
LXDE

Ajalugu

Projektile pani aluse Taiwani häkker Hong Jen Yee (hüüdnimega PCMan), kui ta avaldas 2005. või 2006. aastal PCMan File Manageri (PCManFM), millest sai LXDE esimene komponent.
24. oktoobril 2008 asutas osa arendajaid Berliinis LXDE Sihtasutuse (LXDE Foundation). Nüüd kuulub sinna arendajaid Afganistanist, Ameerika Ühendriikidest, Ghanast, Hiinast, Hispaaniast, Indiast, Itaaliast, Koreast, Kreekast, Poolast, Prantsusmaalt, Saksamaalt ja Türgist. Sihtasutuse eesmärk on LXDE projekti esindamine juriidilistes ja finantsküsimustes ning projekti üleüldine edendamine.

Arendamine

LXDE on kirjutatud C programmeerimiskeeles kasutades GTK+ 2 töövahendeid.

Nõuded riistvarale

LXDE toetab mitmeid protsessoriarhitektuure, sealhulgas Intelit, MIPS-i ja ARM-i. Kuna eesmärk on energia- ja ressursisäästlikkus, sobib see mobiilseadmetele ja netbookidele. Seda on võimalik kasutada ka vanemate arvutitega.
Vanemate arvutite osas on nõuded riistvarale sarnased Windows 98 omadega. Soovituslik on vähemalt Pentium II protsessor ja 128 MB muutmälu. Seda eelkõige selle pärast, et teised rakendused, mida arvutis kasutatakse, näiteks Firefox või OpenOffice.org vajavad rohkem mälu.
Raphajel Patkanjan

Rafael Patkanjan (tuntud ka kui Kamar Katiba; armeenia Ռափայել Պատկանյան; 8. november 1830 – 22. august 1892) oli üks populaarsemaid Armeenia luuletajaid.

Biograafia

Patkanjan sündis 1830 Venemaal Doni-äärses Rostovis, juba ta isa ja vanaisa olid olnud tuntud oma luuleande poolest. Õppides Moskva Riiklikus Ülikoolis lõi ta kirjandusklubi oma armeenia õpilaste jaoks. Oma õpilaste nimede initsiaalidest moodustas ka oma kirjanikunime Kamar Katiba. Paljud ta luuletused on kirjutatud Vene-Türgi sõja ajal, kui Venemaa armeenlastel oli suured lootused seoses Türgi-Armeenia vabastamisega Osmanite riigi valitsuse alt. Patkanjan suri 1892 peale oma 42 aastat kestnud jätkuvat tegutsemist õpetaja, kirjaniku ja toimetajana.